AE vd Berg
ŉ Volk kan miskien nog dwase politici verdra, maar nie verraaiers nie. Hulle beweeg ongesiens tussen hul eie mense, lyk soos hulle, praat dieselfde taal as hulle ens. Agteraf werk hulle in die geheim. En dit maak hulle gevaarliker as moordenaars wat merendeels enkelinge is. Verraaiers daarenteen is ŉ netwerk van booswigte en word dikwels tereggestel.
Verraaiers kan nooit vertrou word nie. Voor die Kommunistiese oorname van Hongarye in 1957 het Rusland ŉ klompie Hongare met die belofte van ruim vergoeding gewerf om die regering tot ŉ val te help bring. Toe hulle die nuwe owerheid daarna om die vergoeding nader, is hulle met die woorde “As julle jul eie volk kon verraai, hoe kan ons julle ooit vertrou?” summier doodgeskiet.
Ons volk is nie deur ŉ militêre mag verslaan nie, maar deur ŉ enorme masjien van verraad verpletter. Dis die grootste misdaad teen ŉ volk en begin met toegewings. Krake wat nie herstel word nie, word spoedig breuke wat nie gekeer kan word nie. So bly geen burg of maagd vir lank ongeskonde as daar met onderhandelings begin word nie.
Verraderlike kerklui het ŉ beduidende rol in die val van wet en orde aan die suidpunt van Afrika gespeel. Baie van hulle was so met hul eie skuld besmet, dat hulle nie gehuiwer het om hul eie mense daarmee te belas en verraad simfonies te laat klink nie.
Baie van die volksverraaiers het in konserwatiewe huise grootgeword en ŉ klad op die naam van hul voorsate gebring. Laasgenoemdes sou nooit kon dink dat hulle sulke nakomelinge sou hê en uit wit eiers swart kuikens sou broei nie!
Baie van hierdie inheemse politieke voëls wat hul dapper vlerkslag by die volksvyand geleer het, het op die kronkelpad van verraad bly hardloop totdat hulle in die dryfsand van hul eie onverskilligheid beland, gesink en van die toneel verdwyn het. Ander het hulself weer met baie versigtige voetwerk van die oorblyfsels van ŉ eens ordelike bestel aan die suidpunt van Afrika verskoon.
Volksverraad is peperduur en kinders betaal vandag die gelag. Daarom durf dit nie verswyg word nie, maar eerder oopgeskryf word. Die geskiedenis sal self daaroor oordeel. Daar kom egter ŉ dag dat die verraaiers deur die haan van berou wakker gekraai gaan word. Siener van Rensburg sien dat hulle na die vrywording van die Boerevolk by God en hul volk om vergifnis pleit!
Ons het 1288 gaste aanlyn